LT Europos Sąjungos oficialusis leidinys C 45/2

P7_TA(2013)0118

Vienodo požiūrio į moteris ir vyrus principas dėl galimybės naudotis prekėmis bei paslaugomis ir prekių tiekimo bei paslaugų teikimo

2013 m. balandžio 16 d. Europos Parlamento rezoliucija dėl Tarybos direktyvos 2004/113/EB, įgyvendinančios vienodo požiūrio į moteris ir vyrus principą dėl galimybės naudotis prekėmis bei paslaugomis ir prekių tiekimo bei paslaugų teikimo, perkėlimo į nacionalinę teisę ir taikymo (2010/2043(INI))

(2016/C 045/01)

Europos Parlamentas,

— atsižvelgdamas į Sutarties dėl Europos Sąjungos veikimo (SESV) 19 straipsnio 1 dalį ir 260 straipsnį,

— atsižvelgdamas į 2004 m. gruodžio 13 d. Direktyvą 2004/113/EB, įgyvendinančią vienodo požiūrio į moteris ir vyrus principą dėl galimybės naudotis prekėmis bei paslaugomis ir prekių tiekimo bei paslaugų teikimo (1),

— atsižvelgdamas į Komisijos parengtas 2011 m. gruodžio 22 d.„Tarybos direktyvos 2004/113/EB taikymo draudimui gaires pagal Europos Sąjungos Teisingumo Teismo sprendimą byloje C-236/09 (Test-Achats)“ (2),

— atsižvelgdamas į Europos Sąjungos Teisingumo Teismo 2011 m. kovo 1 d. sprendimą byloje C-236/09 (Test-Achats) (3),

— atsižvelgdamas į 2010 m. gruodžio mėn. Europos teisės ekspertų lyčių lygybės srityje tinklo ataskaitą „ES lyčių lygybės taisyklės. Kaip jos perkeliamos į nacionalinę teisę?“ ,

— atsižvelgdamas į 2009 m. liepos mėn. Europos teisės ekspertų lyčių lygybės srityje tinklo ataskaitą „Diskriminacija dėl lyties siekiant galimybės naudotis prekėmis ir paslaugomis, taip pat tiekti prekes ir teikti paslaugas ir Direktyvos 2004/113/EB perkėlimas į nacionalinę teisę“ ,

— atsižvelgdamas į 2011 m. birželio mėn. Europos teisės ekspertų lyčių lygybės srityje tinklo ataskaitą „Transseksualūs ir interseksualūs žmonės. Diskriminacija dėl lyties, lytinės tapatybės ir lytinės raiškos“ ,

— atsižvelgdamas į savo 2004 m. kovo 30 d. poziciją dėl pasiūlymo dėl Tarybos direktyvos, kuria įgyvendinamas vienodo požiūrio į moteris ir vyrus principas siekiant galimybės naudotis prekėmis ir paslaugomis, taip pat teikti prekes ir teikti paslaugas (4),

— atsižvelgdamas į savo 2010 m. birželio 17 d. rezoliuciją dėl 2006–2010 m. moterų ir vyrų lygybės gairių įgyvendinimo rezultatų vertinimo ir rekomendacijų dėl tolesnių veiksmų (5),

— atsižvelgdamas į Darbo tvarkos taisyklių 48 straipsnį,

— atsižvelgdamas į Moterų teisių ir lyčių lygybės komiteto pranešimą (A7-0044/2013),

A. kadangi remiantis direktyva draudžiama ir tiesioginė, ir netiesioginė diskriminacija dėl lyties siekiant galimybės viešajame ir privačiajame sektoriuose naudotis visuomenei prieinamomis prekėmis ir paslaugomis, taip pat tiekiant prekes ir teikiant paslaugas;

B. kadangi remiantis direktyva nagrinėjami diskriminacijos dėl lyties už darbo rinkos ribų aspektai;

C. kadangi taip pat draudžiamas mažiau palankus požiūris į moteris dėl nėštumo ir motinystės, taip pat priekabiavimas ir seksualinis priekabiavimas bei nurodymas diskriminuoti tiekiant prekes, teikiant paslaugas arba jas siūlant;

D. kadangi, įsigaliojus Lisabonos sutarčiai, atitinkamų veiksmų, kuriais siekiama kovoti su diskriminacija dėl lyties, bus imamasi taikant specialią teisėkūros procedūrą, pagal kurią Taryba sprendžia vienbalsiai ir būtinas Europos Parlamento pritarimas (SESV 19 straipsnio 1 dalis);

E. kadangi, remiantis turima informacija, direktyva perkelta į daugelio valstybių narių nacionalinę teisę arba patvirtinus naujus teisės aktus, arba iš dalies pakeitus galiojančius šios srities teisės aktus;

F. kadangi kai kuriose valstybėse narėse direktyva ne iki galo perkelta į nacionalinę teisę arba pavėlintas jos perkėlimo terminas;

G. kadangi kai kuriais atvejais pagal nacionalinius teisės aktus nustatyti reikalavimai griežtesni nei direktyvoje ir jie taip pat apima švietimą ar diskriminaciją žiniasklaidos ir reklamos srityje;

H. kadangi direktyvos 5 straipsnio 2 dalyje nustačius galimybės pasirinkti sąlygą atsirado teisinis neapibrėžtumas ir ilguoju laikotarpiu gali būti susidurta su teisiniais iššūkiais;

I. kadangi Komisijos taikymo ataskaita, kuri pagal direktyvą turėjo būti parengta 2010 m., atidėta vėliausiai iki 2014 m.;

J. kadangi Europos Sąjungos Teisingumo Teismo 2011 m. kovo 1 d. sprendime byloje C-236/09 (Test-Achats) pažymima, kad šios direktyvos 5 straipsnio 2 dalyje įtvirtinta nukrypti teikiant draudimo ir kitas susijusias finansines paslaugas leidžianti nuostata trukdo siekti tikslo užtikrinti vienodą požiūrį į moteris ir vyrus ir yra nesuderinama su ES pagrindinių teisių chartija;

K. kadangi dėl to susijusi nuostata pasibaigus atitinkamam pereinamajam laikotarpiui – šiuo atveju nuo 2012 m. gruodžio 21 d. – laikoma negaliojančia;

L. kadangi Komisija 2011 m. gruodžio 22 d. paskelbė neprivalomas gaires, kuriomis siekė paaiškinti padėtį draudimo bendrovių ir susijusių finansinių paslaugų atžvilgiu;

M. kadangi, remiantis Europos Sąjungos Teisingumo Teismo jurisprudencija, įgyvendinant politiką ir teisės aktus lyčių lygybės srityje transseksualių asmenų diskriminacija ir diskriminacija dėl lytinės tapatybės gali prilygti diskriminacijai dėl lyties (6);

1. apgailestauja dėl to, kad Komisija nepateikė savo ataskaitos dėl Tarybos direktyvos 2004/113/EB taikymo arba nepaskelbė atnaujintų duomenų apie tebevykstančius įgyvendinimo nacionaliniu lygmeniu procesus;

2. pripažįsta, kad sprendimas byloje Test-Achats galėjo turėti poveikį valstybių narių įgyvendinimo procesams, tačiau pažymi, kad vien tik tuo negalima pateisinti pagal direktyvą reikalaujamos ataskaitos nepaskelbimo laiku;

3. ragina Komisiją kuo skubiau paskelbti savo ataskaitą ir visus turimus duomenis;

4. ragina Komisiją ir valstybes nares imtis konkrečių priemonių direktyvai ir jos poveikiui paaiškinti ir pateikti konkrečių pavyzdžių siekiant užtikrinti, kad ir moterys, ir vyrai galėtų prisiimti visapusišką atsakomybę už direktyvą ir atitinkamai ja naudotis kaip veiksminga priemone savo teisėms į vienodą požiūrį siekiant galimybės gauti visas prekes ir paslaugas apsaugoti;

5. palankiai vertina sprendimą byloje Test-Achats, tačiau mano, kad jis lėmė užsitęsusį neapibrėžtumą draudimo rinkoje; tikisi, kad sukūrus abiejų lyčių asmenims tinkamus kriterijus kainų apskaičiavimas bus pagrįstas keliais rizikos veiksniais, kurie teisingai atspindės asmenų rizikos lygį neatsižvelgiant į lytį, ir bus nustatyta bet kokia galima diskriminacija dėl lyties;

6. mano, kad Komisijos paskelbtomis gairėmis šis neapibrėžtumas nebuvo visiškai pašalintas, nes jos neturi privalomo ar reglamentuojamojo poveikio;

7. ragina Komisiją imtis praktinių veiksmų, kad problema būtų išspręsta pasiūlant naują teisėkūros procedūra priimamą dokumentą, kuris visapusiškai atitiktų gaires;

8. pažymi, kad draudimo sektorius turėtų toliau stengtis iš naujo susitarti dėl įmokų pagal abiejų lyčių asmenims tinkamus kriterijus taikant kitais veiksniais grindžiamus aktuarinius skaičiavimus;

9. ragina Komisiją pradėti neoficialų dialogą su draudimo pramonės atstovais dėl rizikos vertinimo;

10. ragina Komisiją pateikti metodologiją, kurią ji taikys siekdama nustatyti sprendimo byloje Test-Achats poveikį draudimo kainodarai;

11. ragina Komisiją nagrinėti šį klausimą atsižvelgiant ir į vartotojų apsaugos politiką;

12. ragina Komisiją ir valstybes nares atidžiai stebėti pokyčius draudimo rinkoje ir, jeigu yra de facto netiesioginės diskriminacijos požymių, imtis visų priemonių, būtinų norint spręsti šią problemą ir išvengti nepagrįsto kainų didėjimo;

13. pabrėžia, kad ši direktyva nėra susijusi tik su draudimo sritimi ir kad reikia išsamiai paaiškinti platesnę jos taikymo sritį ir galimą pažangą sudarant galimybes gauti prekes ir paslaugas tiek viešojoje, tiek privačiojoje sferose, siekiant užtikrinti, kad ir moterys, ir vyrai galėtų visapusiškai suprasti direktyvos aprėptį ir tikslą ir atitinkamai pasinaudoti jos ypatumais ir teikiamomis galimybėmis;

14. pažymi, kad nuostata, susijusi su prievolės įrodyti pakeitimu, įgyvendinta daugumos valstybių narių nacionalinėje teisėje; ragina Komisiją stebėti, kaip ši nuostata taikoma visose valstybėse narėse;

15. ragina Komisiją atsižvelgti į diskriminacijos dėl nėštumo, motinystės planavimo ir motinystės atvejus, pvz., būsto (nuomos) sektoriuje, arba į sunkumus norint gauti paskolą, taip pat į galimybę gauti medicininių prekių ir paslaugų, visų pirma į galimybę pasinaudoti teisėtai prieinamomis reprodukcinės sveikatos priežiūros paslaugomis ir su lyties pakeitimu susijusiu gydymu;

16. ragina Komisiją ypač atidžiai stebėti bet kokius diskriminacijos, susijusios su maitinimu krūtimi, atvejus, įskaitant galimą diskriminaciją siekiant gauti prekių ir paslaugų viešosiose erdvėse ir vietose;

17. ragina Komisiją stebėti, kaip įgyvendinama ir taikoma direktyva dėl prieglobsčio prašančių nėščių moterų, kurios laukia atsakymo į jų prieglobsčio prašymą, siekiant užtikrinti, kad šių moterų atžvilgiu būtų taikomos susijusios sutartys ir jos turėtų galimybę gauti atitinkamų produktų;

18. ragina Komisiją atsižvelgiant į Teisingumo Teismo jurisprudenciją į būsimą su moterų ir vyrų lygybe susijusią politiką ir teisės aktus visapusiškai įtraukti diskriminaciją dėl lytinės tapatybės;

19. su nusivylimu pažymi, kad kai kuriose valstybėse narėse verslininkės, ypač vienišos motinos, dažnai diskriminuojamos, kai mėgina gauti paskolą ar kreditą savo verslui, ir vis dar dažnai susiduria su kliūtimis dėl lyties stereotipų;

20. ragina Komisiją kaupti geriausią praktiką ir suteikti valstybėms narėms galimybę ją taikyti siekiant skirti reikiamų išteklių teigiamą poveikį turintiems veiksmams remti ir užtikrinti, kad nacionaliniu lygmeniu būtų geriau įgyvendinamos atitinkamos nuostatos;

21. atkreipia dėmesį į tai, kad kai kurios lygybės įstaigos dėl trūkstamų faktinių gebėjimų veikti, nepakankamo darbuotojų skaičiaus ir nepakankamų finansinių išteklių dirba neveiksmingai;

22. ragina Komisiją tinkamai ir kruopščiai stebėti padėtį lyčių lygybės užtikrinimo įstaigose, įsteigtose įsigaliojus direktyvai, ir tikrinti, ar įvykdytos visos ES teisės aktuose išdėstytos sąlygos; ypač pabrėžia tai, kad dabartine ekonomikos krize negali būti pasinaudota trūkumams, susijusiems su netinkamu lyčių lygybės užtikrinimo įstaigų veikimu, pateisinti;

23. pabrėžia, kad reikalingi duomenys ir didesnis Komisijos vykdomų pažeidimo nagrinėjimo procedūrų ir veiksmų skaidrumas;

24. ragina Komisiją sukurti viešą su diskriminacija dėl lyties susijusių teisės aktų ir teismų praktikos duomenų bazę; tvirtina, kad būtina gerinti diskriminacijos dėl lyties aukų apsaugą;

25. pabrėžia, kad reikalinga finansinė parama tolesniems mokymams, skirtiems diskriminacijos dėl lyties srityje dirbantiems praktikuojantiems teisininkams, ir šių mokymų koordinavimas ES lygmeniu, atsižvelgiant į nacionalinių teismų atliekamą vaidmenį;

26. pabrėžia, kad būtina laiku perkelti direktyvą į visų valstybių narių nacionalinę teisę;

27. paveda Pirmininkui perduoti šią rezoliuciją Tarybai ir Komisijai bei valstybių narių vyriausybėms.

(1) OL L 373, 2004 12 21, p. 37.

(2) OL C 11, 2012 1 13, p. 1.

(3) OL C 130, 2011 4 30, p. 4.

(4) OL C 103 E, 2004 4 29, p. 405.

(5) OL C 236 E, 2011 8 12, p. 87.

(6) Sprendimas byloje C-13/94 (P. prieš S. ir Cornwall County Council); sprendimas byloje C-117/01 (K. B. prieš National Health Service Pensions Agency ir Secretary of State for Health); sprendimas byloje C-423/04 (Sarah Margaret Richards prieš Secretary of State for Work and Pensions).